SKRIFTLIG FORESPØRGSEL P-1010/02

af Paulo Casaca (PSE) til Kommissionen

(4. april 2002)

Om: Dårlig forvaltning af venskabsbyprogrammet

Der er blevet fremsat alvorlige klager over den dårlige funktion af venskabsbyprogrammet og Kommissionens dårlige forvaltning af det.

Nogle eksempler på Kommissionens dårlige forvaltning og magtstilling fremgår direkte af dens meddelelse GD EAC nr. 63/01(1), i henhold til hvilken der ikke kan indsendes ansøgninger ad elektronisk vej, og der ikke kan klages over administrative afgørelser (punkt 6c). Andre klager vedrører manglende kapacitet til at give telefoniske oplysninger, alt for store forsinkelser i forbindelse med svar på henvendelser, betalingsforsinkelser, forsinkelser i forbindelse med postforsendelser og henlæggelse af sager på grund af mindre vigtige og let løselige spørgsmål.

Hvornår vil Kommissionen foretage en evaluering af de pågældende serviceydelser? Hvornår vil den navnlig rette op på overtrædelserne af artikel 41 i Den Europæiske Unions charter om grundlæggende rettigheder, særlig stk. 3?

(1) EFT C 283 af 9.10.2001, s. 8.

Svar afgivet på Kommissionens vegne af Viviane Reding

(15. maj 2002)

Kommissionen lægger den allerstørste vægt på venskabsbysamarbejdet og vil fortsat fastholde og forbedre støtten til ordningen.

Netop dette er grunden til, at Kommissionen i det for nylig oprettede generaldirektorat for uddannelse og kultur i midten af 2000 besluttede at starte en intern revision af forvaltningen af støtteordningen for venskabsbysamarbejdet. Denne revision viste, at der var behov for en gennemgående reform af støtteordningen for venskabsbysamarbejdet, og at det var af afgørende betydning, at der blev etableret et klart, pålideligt og effektivt system. Dette nye system skulle fungere bedre for modtagerne og samtidig fortsat sikre en nøje overholdelse af bestemmelserne for tildeling af støtte.

Efter at have hørt de nationale og regionale repræsentanter for venskabsbysamarbejdet og efter aftale med disse blev der indført et system med indkaldelse af forslag i november 2000 for år 2001. Dette betød en større ændring i administrationen af ordningen for venskabsbysamarbejdet, og som man kunne forvente, indebar det nye system et behov for en tilpasningsperiode for modtagerne.

Det nye system var udformet som en overgangsordning, og det blev evalueret af Kommissionen i tæt samarbejde med repræsentanter for venskabsbybevægelsen og Europa-Parlamentets kulturudvalg. Resultatet af gennemgangen blev bekræftet på et møde med venskabsbyorganisationer og interesserede medlemmer af Europa-Parlamentet den 17. september 2001. På grundlag af resultaterne af denne gennemgang blev der indført et revideret system for indkaldelse af forslag for år 2002. Dette sigter på en forenkling, klarhed, gennemskuelighed og brugervenlighed og opfylder samtidig Kommissionens strenge krav om en solid finansiel styring. Erfaringerne fra 1. kvartal 2002 er opmuntrende; andelen af ansøgninger, der er afvist af formelle grunde, er markant lavere end i 2001. Modtagerne har givet udtryk for en generel tilfredshed. Kommissionen vil fortsat føre en tæt dialog med de interesserede parter inden for venskabsbyområdet for så hurtigt som muligt at afvikle den ophobning af uafgjorte sager, det tidligere styringssystem havde givet anledning til, og revidere og tilpasse den nye ordning hvert år.

I overgangsperioden har Kommissionen lagt særlig vægt på kommunikationsaspektet i styringen af programmet. Systemet for korrespondance med ansøgere (breve, e-mails, telefon) er blevet videreudviklet, og alle officielle dokumenter, skemaer, støttedokumenter og kontaktsteder kan findes på en ny og forbedret internetside(1).

Indkaldelse af forslag nr. 63/01(2) og de administrative procedurer for venskabsbystøtteordningen svarer til principper, der er fastlagt i Kommissionens vademecum for forvaltning af støtte og i Kommissionens adfærdskodeks for tjenestemænd i forbindelse med offentligheden og er i overensstemmelse med bestemmelserne i artikel 41 i EU's charter om grundlæggende rettigheder.

(1) http://europa.eu.int/comm/dgs/education_culture/towntwin/index_da.html.

(2) EFT C 283 af 9.10.2001.